**Predkladacia správa**

Predkladaný materiál obsahuje Návrh na uzavretie Protokolu medzi Slovenskou republikou a Brazílskou federatívnou republikou, ktorým sa mení Zmluva medzi vládou Československej socialistickej republiky a vládou Brazílskej federatívnej republiky o zamedzení dvojakého zdanenia a zabránení daňovému úniku v odbore daní z príjmu (ďalej len „protokol”). Materiál sa predkladá ako iniciatívny v súlade s Pravidlami pre uzatváranie medzinárodných zmlúv a zmluvnú prax schválenými uznesením vlády SR č. 743/2009 z 21. októbra 2009.

Protokol mení a dopĺňa Zmluvu medzi vládou Československej socialistickej republiky a vládou Brazílskej federatívnej republiky o zamedzení dvojakého zdanenia a zabránení daňovému úniku v odbore daní z príjmu (ďalej len „zmluva“). Potreba úpravy vyplýva zo zásadných zmien vo vnútroštátnej legislatíve oboch zmluvných štátov a v oblasti medzinárodného zdaňovania, ktoré nastali od roku 1986, kedy bola uzavretá zmluva. Účel a predmet protokolu sa zhodujú s účelom a predmetom zmlúv o zamedzení dvojitého zdanenia, t. j. vytvorenie právneho rámca pre rozvoj všestranných a vzájomne výhodných hospodárskych vzťahov. Uvedené je možné čiastočne docieliť prostredníctvom rozdelenia práva na zdanenie jednotlivých druhov príjmov medzi Slovenskou republikou a Brazíliou, čím dochádza k efektívnemu zamedzeniu dvojitého právneho zdanenia a eliminácii nadmerného daňového zaťaženia. Protokol upravuje a dopĺňa zmluvu najmä o vybrané opatrenia Akčného plánu G20/OECD BEPS (opatrenia týkajúce sa boja proti erózii základov dane a presunu ziskov) a aj iné opatrenia (napríklad úprava viacerých definícií, nový článok o výmene informácií).

Predkladaný materiál zodpovedá právnym predpisom Slovenskej republiky. Protokol nerozširuje bilaterálnu zmluvnú základňu Slovenskej republiky, ale modernizuje ju, pričom rešpektuje súčasné medzinárodné požiadavky na minimálne štandardy najmä v oblasti boja proti narúšaniu základu dane a presunom ziskov. Pokiaľ ide o otázku zlučiteľnosti medzinárodných zmlúv o zamedzení dvojitému zdaneniu s právom Európskej únie, spôsob zamedzenia dvojitému zdaneniu je úplne v kompetencii jednotlivých členských štátov. Právo Európskej únie neupravuje uzatváranie zmlúv o zamedzení dvojitému zdaneniu.

Protokol je tzv. „prezidentskou“ medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb v zmysle článku 7 odsek 4 Ústavy Slovenskej republiky a ktorá má zároveň podľa článku 7 odsek 5 Ústavy Slovenskej republiky prednosť pred zákonmi. Po podpise bude protokol predložený na vyslovenie súhlasu Národnej rade SR a následne prezidentke SR na ratifikáciu. Protokol bude po ratifikácii vyhlásený spôsobom ustanoveným zákonom.

Súčasťami predkladaného materiálu je tiež doložka vybraných vplyvov a aj doložka prednosti medzinárodnej zmluvy pred zákonmi Slovenskej republiky.

Materiál má negatívny vplyv na rozpočet verejnej správy a pozitívny vplyv na informatizáciu spoločnosti. Materiál nemá vplyv na podnikateľské prostredie, životné prostredie, sociálne vplyvy a vplyv na manželstvo, rodičovstvo a rodinu.